Oproeriges brand vragmotor uit op StutterheimBetogers het ’n vragmotor op die N6 uitgebrand wat sap vervoer het. Foto: SAPD Nog 17 mense is op Stutterheim tydens betogings in die township Mlungisi in verband met openbare geweld en opsetlike saakbeskadiging in hegtenis geneem. ŉ Groep oproeriges het Donderdag omstreeks 13:00 ŉ vragmotor wat sap vervoer het, aan die brand gesteek. Niemand is beseer nie, sê kapt. Siphokazi Mawisa, polisiewoordvoerder. Hy sê hulle hou intussen die situasie dop en patrolleer die omgewing. Brig. Luntu Ngubelanga, bevelvoerder van die King Williams Town-polisiegroepering, sê die polisie veroordeel sulke geweldsdade ten sterkste en sal geen verdraagsaamheid met oortreders hê nie. Hoewel die N6 deur die Oos-Kaapse dorp oopgestel is, is sporadiese voorvalle nog gister deur die loop van die dag aangemeld. Die polisie het motoriste dus aangeraai om ompaaie te gebruik tot die situasie na normaal terugkeer. Die verdagtes sal na verwagting binnekort in Stutterheim se landdroshof voorkom.